61.		Zmluva o obstaraní predaja veci (§ 737 a nasl. ObZ)
Čl. I
Zmluvné strany
1.	Objednávateľ:	EDUCO spol. s r.o.
		Komenského ul. č. 7, 010 01 Žilina, 
		IČO, DIČ, IČ DPH
		zastúpená Mgr. Alicou Stodolovou, konateľkou
		zapísaná v obchodnom registri Okresného súdu v Žiline, odd., vo vl. č. ......................... 
2.	Obstarávateľ: 	Stanislava Hrdináková
		nar. ...................., r. č. .............................................
			bytom Ul. Vysokoškolákov č. 2, 010 01 Žilina
Čl. II
Predmet zmluvy
1.	Predmetom tejto zmluvy je záväzok obstarávateľa zabezpečiť pre objednávateľa predaj učebných textov „Etika v podnikaní“, a to v počte 100 ks (slovom sto kusov) výtlačkov.
2.	Učebné texty vydal objednávateľ vo vlastnom náklade a má na ne zabezpečené všetky práva v zmysle Autorského zákona (zákon č. 185/2015 Z. z. v znení neskorších predpisov).
Čl. III
Cena
1.	Obstarávateľ je oprávnený predať učebné texty za cenu jedného výtlačku minimálne 10 € (slovom desať eur).
2.	Za obstaranie predaja učebných textov podľa čl. II tejto zmluvy patrí obstarávateľovi odmena vo výške 10 % z ceny každého predaného výtlačku.
Čl. IV
Doba obstarania predaja veci
1.	Zmluva o obstaraní predaja veci sa uzatvára na dobu 6 mesiacov odo dňa účinnosti tejto zmluvy.
2.	Uplynutím dohodnutej doby podľa bodu 1 zmluva zaniká a obstarávateľ je povinný nepredané výtlačky vrátiť objednávateľovi.
3.	V prípade, že jedna zo zmluvných strán odstúpi od zmluvy pred dohodnutou dobou, zaplatí druhej strane odstupné vo výške 5 % z ceny dohodnutej podľa čl. III bodu 1 tejto zmluvy.
Čl. V
Ďalšie dojednania
1.	Objednávateľ sa zaväzuje odovzdať predmet predaja obstarávateľovi pri podpise tejto zmluvy.
2.	Objednávateľ prehlasuje, že na predmete predaja neviaznu žiadne práva tretích osôb a že všetky záväzky vyplývajúce z práv autora učebných textov sú vysporiadané.
Čl. VI
1.	Zmluva sa vyhotovuje v dvoch rovnopisoch, po jednom pre každú zo zmluvných strán.
2.	Zmluva sa stáva platnou a účinnou dňom jej podpisu oboma zmluvnými stranami.
V Žiline dňa 30. 6. 2023
					objednávateľ	obstarávateľ
Poznámka
Ide o osobitný typ príkaznej zmluvy podľa § 724 a nasl. ObZ. Objednávateľovi podľa tejto zmluvy vzniká právo, aby obstarávateľ od neho prevzal na predaj zverenú vec a urobil opatrenia potrebné na jej predaj. V obchodných záväzkových vzťahoch sa v tomto prípade uzatvára komisionárska zmluva (§ 577 a nasl. OZ).
Podstatnými náležitosťami zmluvy sú:
a)	určenie predmetu predaja – pôjde spravidla o veci určené individuálne, ktoré môže obstarávateľ fakticky prevziať od objednávateľa a odovzdať ich kupujúcemu; preto pôjde o predaj hnuteľnej veci, na predaj nehnuteľnosti treba použiť sprostredkovateľskú zmluvu (§ 774 a nasl. ObZ),
b)	cena, za ktorú má byť predmet zmluvy predaný,
c)	odmena obstarávateľa (toto právo vzniká len vtedy, ak bola vec skutočne predaná),
d)	poplatok v prípade odstúpenia od zmluvy (pozri aj § 497 ObZ).
Zmluva musí mať vždy písomnú formu, inak je neplatná.

Všeobecné ustanovenia
§ 724 zákona č. 40/1964 Zb.
Občiansky zákonník
Príkaznou zmluvou sa zaväzuje príkazník, že pre príkazcu obstará nejakú vec alebo vykoná inú činnosť.
Povinnosti príkazníka
§ 725 zákona č. 40/1964 Zb.
Občiansky zákonník
Príkazník je povinný konať pri plnení príkazu podľa svojich schopností a znalostí. Od príkazcových pokynov sa príkazník môže odchýliť len vtedy, ak je to nevyhnutné v záujme príkazcu a ak nemôže včas dostať jeho súhlas; inak zodpovedá za škodu.
§ 726 zákona č. 40/1964 Zb.
Občiansky zákonník
Príkazník je povinný vykonať príkaz osobne. Ak zverí vykonanie príkazu inému, zodpovedá, akoby príkaz vykonával sám; ak však príkazca dovolil, aby si ustanovil zástupcu, alebo ak bol tento nevyhnutne potrebný, zodpovedá príkazník iba za zavinenie pri voľbe zástupcu.
§ 727 zákona č. 40/1964 Zb.
Občiansky zákonník
Príkazník je povinný podať príkazcovi na jeho žiadosť všetky správy o postupe plnenia príkazu a previesť na príkazcu všetok úžitok z vykonaného príkazu; po vykonaní príkazu predloží príkazcovi vyúčtovanie.
Povinnosti príkazcu
§ 728 zákona č. 40/1964 Zb.
Občiansky zákonník
Príkazca je povinný, ak sa inak nedohodlo, poskytnúť príkazníkovi vopred na jeho žiadosť primerané prostriedky nevyhnutné na splnenie príkazu a nahradiť príkazníkovi potrebné a užitočné náklady vynaložené pri vykonávaní príkazu, a to aj keď sa výsledok nedostavil.
§ 729 zákona č. 40/1964 Zb.
Občiansky zákonník
(1) Príkazca je ďalej povinný nahradiť príkazníkovi okrem zavinenej škody aj tú škodu, ktorá vznikla v súvislosti s výkonom príkazu.
(2) Ak príkazník utrpí pri výkone príkazu škodu len náhodou, môže sa domáhať náhrady iba vtedy, ak sa zaviazal vykonať príkaz bezplatne; nedostane však viac, než by mu patrilo ako obvyklá odmena, keby bola dojednaná.